Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: 4. Az egyes helyi közszolgáltatások kötelező igénybevételéről szóló 1995. évi XLII. törvény (a továbbiakban:
Paragraph Index: 952

(1) bekezdése a települési szilárd hulladék elszállítását közüzemi szerződés keretében megvalósuló közszolgáltatássá minősíti, amelynek igénybevételét az ellátott területen lévő ingatlan tulajdonosa és használója számára kötelezővé teszi. A Kötv. 2. § f) pontja felhatalmazza a helyi önkormányzatot arra, hogy rendeletében állapítsa meg — többek között — az elvégzett szolgáltatás után járó díjfizetési kötelezettséget, a díj mértékét, megfizetésének rendjét, az esetleges kedvezmények körét, vagy a szolgáltatás ingyenességét. Az Alkotmánybíróság az Ör. kifogásolt rendelkezésének elbírálásakor azt vizsgálta, hogy a rendeletben megállapított átalánydíj — figyelemmel a szolgáltatás és az ellenszolgáltatás egyenértékűségének polgári jogi elvére — kielégíti-e az önkormányzati rendelettel szemben támasztott alkotmányos követelményeket. Az Alkotmánybíróság az 1122/B/1996. határozatában rámutatott arra, hogy: „Az önkormányzat a díjfizetés alapja meghatározásánál is nagyfokú önállósággal rendelkezik. Mivel azonban — törvényi felhatalmazás alapján — szerződéses jogviszony elemét szabályozza, tiszteletben kell tartania a polgári jog olyan általános alapelvét, mint a szolgáltatás és az ellenszolgáltatás egyenértékűségének követelményét.” (ABH 1997. 856. 860.) Az Ör. kifogásolt rendelkezései a lakossági szemétszállítási és ártalmatlanítási szolgáltatásért fizetendő díj megállapításának két elemeként lakossági alapdíjat és gyűjtési díjat határoz meg. Az alapdíj lakásonként havonta fizetendő fix összeg, míg a gyűjtési díj a lakásban lakó személyek száma alapján fizetendő. Az Ör.-ben megállapított szolgáltatási díjfizetési módszer átalányjellegű, vélelmezett — lényegileg a lakásban lakó személyek száma alapján (ez a szemétkibocsátási norma alapja) — kiszámítható díjfizetési kötelezettséget állapít meg. Az Ör. e módszertől eltér a közületi szemétszállítási és ártalmatlanítási díj megállapítása során. A közületek számára a díjmegállapítási norma alapjául a szerződött edénytérfogatot és a gyűjtési gyakoriságot veszi alapul abból kiindulva, hogy a közületi szemétszállítás és ártalmatlanítás díját e két tényező figyelembevételével lehet a keletkező hulladék mennyisége szempontjából meghatározni. Ez utóbbi szabályozási módszer a ténylegesen elszállítandó és ártalmatlanításra kerülő mennyiséget veszi alapul a szolgáltatási díj szabályozása során.

Source: https://magyarkozlony.hu/hivatalos-lapok/12efd747b1cae78b355f76b8339d518f18e90453/dokumentumok/529bcd0180c3118db64c68dc1f54d2cda7361e74/letoltes